Papersnake/gushiwen huggingface dataset:
凤凰阁
佚名（宋代）

遍园林绿暗，浑如翠幄。下无一片是花萼。可恨狂风横雨，忒煞情薄。尽底把、韶华送却。杨花无奈，是处穿帘透幕。岂知人意正萧索。春去也，这般愁、没处安著。怎奈向、黄昏院落。
次韵乐天山居
滕岑（宋代）

不能蚤岁作农夫，强学为儒途路迂。
老有微官沾薄禄，钝无捷径上荣衢。
遥峰窣堵似屏展，近岸拒霜如锦铺。
莫笑吾庐大幽寂，眼前此景一村无。
送刘公度县丞赴江陵
周必大（宋代）

投分复连墙，闲居味更长。
送春慵斲句，惜别怕传觞。
我正群麋鹿，君当骛骕骦。
但令同臭味，不必共行藏。
梅花集句 其一五六
李龏（金朝）

孤灯然客梦，疏雪乱梅花。忆昨经过处，乡心月满沙。
寄曼叔
范纯仁（宋代）

他年尝苦见君难，每一相逢百倍欢。正值风烟遥化邑，敢期尘土共粗官。

夜谈往往惊晨鼓，乐饮时时解醉鞍。游遍洛阳佳胜地，须将归兴暂盘桓。
和国信子育元韵 其四
彭汝砺（宋代）

山谷冥冥风怒号，故吹霜雪上绨袍。风波末路嗟奚拙，露电浮生笑自劳。
盂兰竹枝词 其五
彭廷选（清代）

冥府缘何不赈灾，鬼犹饥饿亦堪哀。生前想必饕贪惯，又向人间乞食来。
淮安阻雨宿星子坝夜怀空人
张天赋（明代）

万里淮安客，孤舟强作诗。夜深霜露冷，天近斗星移。

细酒甜如蜜，黄河浊似泥。梅花深处里，应是梦交时。
送郑少卿景望知建宁 其四
陈傅良（宋代）

海内言华萼，谁名动搢绅。岂无当世志，能忍十年贫。

酒兴新来减，交情老更亲。公馀如促膝，剩把古书陈。
八声甘州（九月末南湖对菊）
张鎡（宋代）

对黄花犹自满庭开，那恨过重阳。凭阑干醉袖，依依晚日，飘动寒香。自叹平生豪纵，歌笑几千场。白发欺人早，多似清霜。

谁信心情都懒，但禅龛道室，黄卷僧床。把偎红调粉，抛掷向他方。□唤汝、东山归去，正灯明、松户竹篱旁。关门睡，尽教人道，痴钝何妨。
登黄榆马陵诸山是太行绝顶处·其一
李攀龙（明代）

太行山色倚巑岏，绝顶清秋万里看。
地坼黄河趋碣石，天回紫塞抱长安。
悲风大壑飞流折，白日千厓落木寒。
向夕振衣来朔雨，关门萧瑟罢凭栏。
思耕亭
高斯得（宋代）

莘郊投耒兴，六百奠殷祀。
南阳轰耰出，汉业偾还起。
圣贤忧世心，秋月照寒水。
彼哉植杖徒，长在见何庳。
我读逸民传，初讶子陵志。
赤符焰方张，注想资共理。
掉头归深山，缪洗巢父耳。
六经凛刀尺，云乎不期畏。
反覆史氏词，陵去良有以。
维人验进德，必於师友试。
历试犹夫人，成就安能伟。
挽士亦既来，舍王宁得已。
汉道汝不衡，先生可轻议。
钓台千万篇，未有惬予意。
赋诗题思耕，聊与发斯义。
湖州歌九十八首 其六十四
汪元量（宋代）

牙樯暂住献州城，鹭去鸥来管送迎。
卧笑宫人掷骰子，金钱痴咒卜输赢。
嘉禾百咏·符姥瑞竹
张尧同（宋代）

一幅霜缣外，青青出自然。
天机何敢议，珍重白衣仙。
感兴三首 其二
苏舜钦（宋代）

在昔帝舜日，光宅辟四门。所宾无凶邪，德教日益敦。

末世多滥奸，九重严大阍。捍掫主讥察，谁何辨语言。

一关百力士，列立甃石温。设官按尺籍，唱号于未昏。

唐末稍懈怠，尝值外使奔。京城凶豪儿，奋剑闯帝藩。

狂呼啸虎豹，便欲倾乾坤。赖有宰相在，不然神器翻。

我朝讲制度，门籍反不存。近知贱丈夫，突入犯赤轩。

陛官未暇执，呶呶何其諠。祖宗创业难，慎重在后昆。

勇夫犹重闭，况乃天子尊。何罗犹宜察，况乃外寇屯。

兴语一及此，舌出反自扪。吾家本寒微，世受朝廷恩。

欲奏鸱鸮诗，当涂谁荐论。
求分司东都，寄牛相公十韵
白居易（唐代）

忽忽心如梦，星星鬓似丝。纵贫长有酒，虽老未抛诗。

俭薄身都惯，疏顽性颇宜。饭粗餐亦饱，被暖起常迟。

万里归何得，三年伴是谁。华亭鹤不去，天竺石相随。

王尹贳将马，田家卖与池。开门闲坐日，绕水独行时。

懒慢交游许，衰羸相府知。官寮幸无事，可惜不分司。
题濠州钟离寺
张祜（唐代）

遥遥东郭寺，数里占原田。远岫碧光合，长淮清派连。

院藏归鸟树，钟到落帆船。唯羡空门叟，栖心尽百年。
次韵夹谷子括吴山晚眺
方回（元代）

落木萧萧泽国宽，偶舒岩啸纵川观。
六鳌海阔征帆远，万象天低步屧寒。
旅泊余生箪食菲，宦游旧味瓮虀残。
达人不堕牛山泪，何待将心与汝安。
赠日者王谈天
蒲寿宬（宋代）

问天天不言，君更欲谈天。
只且话明日，岂须穷百年。
已灵机石事，犹梦蚁柯边。
为扣希夷老，如何尚爱眠。
咏碧莲花花初正碧久之则纯白矣
王世贞（明代）

苞蕊色正碧，碧如碧瑶冠。舒英渐纯白，白胜白玉盘。

双成妆甫毕，西母宴将阑。醉驭群鹤苦，雪翎尽摧残。
送梭山朱道人
谢逸（宋代）

不随俗客老尘寰，晚节逍遥水石间。独佩药囊来泽国，只留丹灶在梭山。

身如野鹤更无侣，心似白云长是闲。若见刘仙问消息，幸分馀粒及衰颜。
念奴娇（再用韵伤春）
吴季子（宋代）

花落风初定。倚危阑、衷情欲诉，踌躇不忍。把酒问春无语，吹落游尘怎任。待泪雨、红妆蔫尽。不道燕衔春将去，误啼鹃、唤起年年恨。芳草路，人愁甚。

浮生一梦黄粱枕。且不妨、狂歌醉舞，尘谈挥柄。金谷平泉俱尘土，谁是当年豪胜。但五柳、依然陶令。千古兴亡东流水，望孤鸿、没处残阳影。无限意，伤春兴。
水调枝头·梦足芙蓉曙
陈德武（宋代）

梦足芙蓉曙，步入牡丹丛。试将枝叶枚数，宠紫与娇红。如诉如枝体态，轻暖轻寒天气，春色把人烘。百斛沈檀味，两腋麝兰风。春衫透，罗袜沁，暗回中。芳心能有多少，一点束千里。只恐避丝行露，漫惹狂蜂轻蝶，珍重惜仪容。兰蕙修芳佩，苹藻荐公宫。
缑山子晋祠 会善寺
梅尧臣（宋代）

杳蔼随龙节，萦纡历宝山。琉璃开净界，薜荔启禅关。

煮茗石泉上，清吟云壑间。峰端生片雨，稍促画轮还。
次韵文若与余相遇武林之作
周紫芝（宋代）

南来冲雨著征衣，山下黄梅正熟时。老大相逢真是梦，寒温以外只谈诗。

乐丞游宦聊因酒，陶令弦歌政坐饥。人物似君那易得，一蓑归钓未应迟。
琴
李峤（唐代）

名士竹林隈，鸣琴宝匣开。风前中散至，月下步兵来。

淮海多为室，梁岷旧作台。子期如可听，山水响馀哀。
遗老斋绝句十二首
苏辙（宋代）

北临凤凰台，凤去台亦圮。
萋萋修竹林，喈喈何日至。
秋兴 其一
宝鋆（清代）

登登山径石横斜，一路霜华冷月华。亭忆瀛洲挥彩笔，车行瀚海等浮槎。

五更晓漏羌人笛，四野边声蔡女笳。多少情怀谁与证，冲寒应负上林花。
踏莎行（早春即事）
毛滂（宋代）

阶影红迟，柳苞黄遍。纤云弄日阴晴半。重帘不卷篆香横，小花初破春丛浅。

凤绣犹重，鸭炉长暖。屏山翠入江南远。醉轻梦短枕闲欹，绿窗窈窕风光转。
信陵书院作追述耆献留别院中诸生叠仙屏河帅韵 其三
黄体芳（清代）

载酒蓬池好物华，上头诗笔最清嘉。广文肯啖慈恩柿，中尉难污宰相麻。

董史直声青简上，并州伟略白江涯。吹台别有三贤迹，更向荒祠舞楚芭。
泊舟济宁是夜无酒因怀太白旧游
严遂成（清代）

六十三泉天井派，山夹如城扼其隘。以资运道水满盈，白龙受缚岸为械。

可惜多浊泥，酿味非沆瀣。打门贳尝之，夜尽无酒卖。

鸣呼荷花旖旎柳娉婷，醉魄千年唤不醒。楼空此乐无人继，胜有东山隔岸青。
句 其二
王随（宋代）

桑斧刊春色，渔歌唱夕阳。
次刘正之芙蓉韵三首 其一
朱熹（宋代）

浅绿深红出短篱，望中都是可怜枝。要看乱飐寒塘水，更待金风满意吹。
太息
高选（宋代）

天运逢南度，和成势已移。
山河怜破碎，草木亦伤悲。
铁骑驰中土，烽尘隘北陲。
哀臣双泪眼，岂畏朔风吹。
夜酌吴明卿宅迟王元美不至得天字
谢榛（明代）

君成楚赋已多传，嗟我风骚鬓飒然。不厌疏狂同此夜，还令意气感他年。

明河倒挂长安树，新月低摇太液天。虚左迟留待王子，犹疑兴尽剡溪船。
秋晚幽居
陆游（宋代）

吴中秋晚气犹和，疾竖其如此老何？鸟语渐稀人睡美，木阴初薄夕阳多。
扫园日日成幽趣，抚枕时时亦浩歌。
车辙久空君勿叹，文殊自解问维摩。
朱处士相与有山水之愿见送至南康作此以别之
徐铉（宋代）

怜君送我至南康，更忆梅花庾岭芳。

多少仙山共游在，愿君百岁尚康强。
采桑子（三月晦必东馆大雨）
赵师侠（宋代）

连朝雨骤驱春去，瓦注盆倾。不记初春。润柳催花忒有情。

春光解有重来日，宁耐休争。待得秋深。听你无聊点滴声。
读吕舍人诗追次其韵
陆游（宋代）

少壮如昨日，忽已及耄期。
旧友散莫收，亦复少新知。
言归镜湖上，日日醉东篱。
自笑如寒蠂，裴回残菊枝。
下竺看猿
徐集孙（宋代）

渴泉饮罢过别枝，株守山林得便宜。
伸手攫拿野僧果，贵游玩弄如儿嬉。
膏粱恣欲甚丘壑，苞苴剩把实囊橐。
本然无物抛乞与，纵有腥膻医无药。
劝汝俦侣只依僧，残斋剩核亦洁澄。
切勿自照具人面，便尔忘却当初洞口呼不应。
生查子
洪适（宋代）

三月到盘洲，九曲清波聚。修竹荫流觞，秀叶题佳句。

红紫渐阑珊，恋恋莺花主。芍药拥芳蹊，未放春归去。
两京童谣
佚名（唐代）

不怕上兰单，惟愁答辨难。无钱求案典，生死任都官。
晚步城上寄贡甫
刘敞（宋代）

雨过行寻旧履綦，江南山色远相随。池塘芳草新无限，还引新诗入梦思。
南歌子
程大昌（宋代）

韵致撩诗客，风流出酒家。长绳为驻日车斜。且向春香玉色、占生涯。

细按歌珠串，从＿宝髻鸦。花应笑我鬓双华。偏向西阶吹馥、侑流霞。
羌村 其一
杜甫（唐代）

峥嵘赤云西，日脚下平地。柴门鸟雀噪，归客千里至。

妻孥怪我在，惊定还拭泪。世乱遭飘荡，生还偶然遂。

邻人满墙头，感叹亦歔欷。夜阑更秉烛，相对如梦寐。
游栖霞宫
释长吉（宋代）

龙虎丹砂炼已成，方瞳绿发佃骨轻。
石床半醉海月冷，芝轩长啸天风清。
时泛绿觥陪侠客，未骑赤鲤归蓬瀛。
朝簪相访惜回驭，屡奏瑶琴太古声。
和张荆州所寄
张栻（宋代）

有时散策过西邻，共向东风忆故人。
芙蓉亭下池水满，敬简堂前杨柳春。
春雨吟
邵雍（宋代）

春雨细如丝，如丝霡霂时。
如何一霶霈，万物尽熙熙。
梅花十咏·大实
张至龙（宋代）

圆碧日益肥，磊落压枝重。
虽然苦味酸，酸中藏大用。
刘元亢挽词
周紫芝（宋代）

交游半作白头新，不见刘郎谁与亲。东野命穷官止尉，少陵才健笔如神。

皇天可是无公道，举世何由有若人。醉里广文渠不识，可怜官长错相嗔。
军中杂歌
陆游（宋代）

北庭茫茫秋草枯，正东万里是皇都。
征人楼上看太白，思妇城南迎紫姑。
南浦 寄香侯
曹溶（明代）

无限故人怀，住荒溪、渔市晚来天气。赤手散千金，归来早、快意药炉风细。

豪游旧梦，凤凰楼侧花骢系。徒识祖生，鞭尚在、博得几番清涕。

新晴欲买轻舟，启书帏研北，苔香满砌。长负酒家钱，诗喉渴、同对隔墙螺髻。

关愁不小，劫灰身世谁根蒂。也知青雪催春近，别后荆扉深闭。
关山五首
孔武仲（宋代）

岭尽还临水，溪穷又有山。
人游明镜裹，鸟语白云间。
长春
林迥（宋代）

洞门深不放春归，客到寻芳莫问时。迟日暖风花草丽，照人红艳一枝枝。
一字至七字观周曾秋塘图有作
龚开（宋代）

秋，秋。潇洒，清幽。人静处，水边头。波纹细细，风色飕飕。

鸥鹭情相波，凫鹥乐自由。疏苇败荷池沼，白蘋红蓼汀洲。

几竿渔钓去已尽，一段晚云寒不收。
风雁行
李弥逊（宋代）

闽山苍苍江水长，鸿雁北去随春阳。
天寒野暗烟树湿，雨急风高惊断行。
前飞一雁鸣且顾，后飞一雁悲独翔。
伤心极目暮云碧，兄弟南北俱相望。
道阳朔山水尤奇绝旧传为天下第一非虚语也赋二绝句 其一
李纲（宋代）

溪山此地蔼佳名，雨洗烟岚分外青。却恨征鞍太匆遽，无因一上万云亭。
世已乱身将老长歌当哭莫知我哀
郑孝胥（清代）

驻颜却老竟无方，被发缨冠亦太狂。归死未甘同泯泯，言愁始欲对茫茫。

孤云万族身安托，落日扁舟世可忘。从此湖山换兵柄，肯教部曲识蕲王。
杂咏四首 其一
周瑛（明代）

珠藏泽自媚，玉蕴山含辉。凭君细调护，至宝人间希。
程言聚散有感次前韵
陈造（宋代）

群芳围坐引杯长，满目深红间浅黄。
寄语东君好怜客，水西花外慢颓阳。
晚发寿春浮桥望寿阳楼怀古
张耒（宋代）

烟水苍茫古岸高，危楼缥缈枕波涛。
山围粉堞青屏合，桥跨长淮百舰牢。
争战往年空故国，登临行客叹前朝。
青旗试问谁家酒，风雨蒹葭晚渡遥。
南园歌伤吴履斋旧景
汪梦斗（宋代）

寂寞南园今如此，主人一斥循州死。南园如此未足悲，宗周随歌黍离离。

丞相当年坐黄阁，正是北兵渡荆鄂。不知宣阃有何功，却以钧轴逊狡童。

丞相身谋固已失，坐此谋失亡人国。梅花岭外羁魂哀，蓟门降王亦再来。

南园池馆不似旧，百花憔悴竹树瘦。不堪回首望钱塘，宫阙倾颓禁苑荒。

鄙夫奸人如王蔡，又无惠卿才可爱。丞相有见非不长，而乃升之中书堂。

我行南园泪雨下，不免寒心怒欲骂。不特要写平泉诗，更复要草连宫辞。

呜呼吴丞相，手提双笔岩廊上。艺皇有训垂日星，非读书人毋用相。

博饮好色不肖子，可以公台作边赏。履翁之计早出此，老骨不死椒花瘴。

西湖一碧无片尘，南园花草千年春。
风竹轩
李梦阳（明代）

吾轩自有竹，暑月常寒声。山静无风时，满林空翠生。
盖仙山六题 其一 仙洞
王藻（宋代）

仙人驾鹤上三清，坛石空留万古名。昨夜碧天星斗烂，不闻朝礼步虚声。
钦差经画江右属郡预备粮储等务
翟溥福（明代）

匆匆王事最关心，跋涉宁辞老病侵。彭蠡溯风舟泛泛，庐山拥雪马骎骎。

只愁民散思储粟，每畏天知却遗金。衰朽将何称补报，便应抗疏乞投簪。
喜雨
张咏（宋代）

救旱功何远，淋漓昼复昏。
风雷潜助势，草木岂知恩。
积霭消残影，枯源涨旧痕。
朗吟浑得意，重起凭前轩。
和原甫晓雨
韩维（宋代）

喜雨濯炎夜，馀飞入晨光。
起来坐轩户，北风吹我裳。
碧折萱叶乱，翠添林笋长。
翩翩庭中燕，群飞戏清凉。
直恐烦暑尽，从此零秋霜。
欣然跨马出，一醉故人觞。
送徐守寺正二首
刘克庄（宋代）

楳埜先生子象贤，向来心印得单传。
谚云蜡烛真明矣，罚止蒲鞭亦肃然。
执贽客多樽有酒，诟租吏少箧无钱。
玺书底事催归急，不许邦人借一年。
挽胡茂老枢密 其二
李正民（宋代）

人物熙朝盛，琼林夐出群。高名题雁塔，平步上青云。

未应三壬兆，先修万日坟。丹台应有籍，脱屐谢尘氛。
岩下放言五首之灵椿台
黄庭坚（宋代）

苍苔古木，相依涧壑之滨；黄葛女萝，自致风云之上。
人就阴而女迹，鸟投暮而来归。
水影林光，常相助发，溪声斧响，直下称提。
送乡友林耕道往信州因寄李明通
戴表元（宋代）

虑公全盛时，桃李何纷纷。
冠盖蔽白日，谈笑起青云。
林翁我乡曲，同业又同门。
如何三十年，白头始相闻。
全家作楚鬼，只影穷江源。
起手问曲折，口涩不肯言。
宁非衣食牵，犹赖齿颊存。
叹此皆有数，吾书已云云。
下尽浮世尘，上通先天恨。
事来即顺受，不得劳悲欣。
我老耕破砚，百钱混人群。
听之如饮醇，油油至微醺。
所恨各有役，东帆复西辕。
平生李元礼，归为致寒喧。
偈颂一百六十首
释宗杲（宋代）

夷门昔日呈家丑，拈出无边栗棘蓬。
今日瓯峰孤顶替，幸然无事又相逢。
偈颂九十三首
释梵琮（宋代）

夜来无一事，天晓报上堂。
幸好一盘饭，何用糁椒姜。
自子陵市寻路入游泉三首
项安世（宋代）

千年玉水閟深林，十里重罔隔世尘。
犹恨子陵饶舌在，却当户口告行人。
示梅山宁老二首 其二
赵蕃（宋代）

八年再到仍冲暑，长愧堂中结夏僧。我欲松间借馀地，听风听雨发鬅鬙。
雨中简孙文辅
章甫（宋代）

马瘦凭谁相，龟灵故自焦。
世途何偪仄，物性各逍遥。
君老嗟黄绶，吾衰感黑貂。
雨寒无病恼，酒熟即招邀。
艾如张
李贺（唐代）

锦襜褕，绣裆襦。
强饮啄，哺尔雏。
陇东卧穟满风雨，莫信笼媒陇陇去。
齐人织网如素空，张在野田平碧中。
网丝漠漠无形影，误尔触之伤首红。
艾叶绿花谁剪刻？中有祸机不可测！
再乞休致未遂得二诗呈之奇乡友
曹勋（宋代）

录录虽能早致身，中年东海与西秦。
只宜桐柏山中老，不是麒西阁上人。
故病未休新病起，黑头应笑白头新。
天公早赐还山诏，怀抱纷纷倦俗尘。
夜坐
张说（唐代）

怀哉四壁时，未有五都价。百金谁见许，斗酒难为贳。

落花生芳春，孤月皎清夜。复逢利交客，题户遥相谢。
烟雨
韩淲（宋代）

汀洲生玉水，烟雨对灵山。翠碧迷千嶂，清泠泻一湾。

寻春因共载，落日不知还。便是名人画，无能写此閒。
雪后书北台壁二首
苏轼（宋代）

黄昏犹作雨纤纤，夜静无风势转严。
但觉衾裯如泼水，不知庭院已堆盐。
五更晓色来书幌，半夜寒声落画檐。
试扫北台看马耳，未随埋没有双尖。

城头初日始翻鸦，陌上晴泥已没车。
冻合玉楼寒起粟，光摇银海眩生花。
遗蝗入地应千尺，宿麦连云有几家。
老病自嗟诗力退，空吟冰柱忆刘叉。
鄢大善胡琴归宜春求题 其二
陈谟（明代）

上国春风马上郎，花间弦索断人肠。愿留一曲清平调，别有知音在太常。
县圃十绝和朱待制
薛抗（宋代）

焚香坐清昼，此心自如如。
我知拙催科，考甘下下书。
游顾龙山
王文治（清代）

偶然慕丘壑，出郭遵溪澳。行行不知远，遂以穷山谷。

山色荒逾秀，水容寒更渌。高松坠残雪，冻雨洒幽竹。

古殿闭苔深，孤塔留云宿。日暮红霞起，晴光泛波縠。

渔舟天末归，凫鸥相与逐。怅怅羁旅人，怀古伤幽独。
河西歌三首
赵时春（明代）

冒顿驱降过月支，蟠成右臂尽西陲。
玉关驿路才如线，可念河西十万师。
兄弟 其三
曹端（明代）

曰妻曰妾他人女，惟弟惟兄父母儿。轻重亲疏天地判，为人何不自寻思。
耿伯顺用趋字韵作苦雨诗次韵答之
赵鼎臣（宋代）

天公作雨万龙趋，倒捲黄河不用符。鹤集东山兴妇叹，水添北用助鹏图。

转缘泥淖嗟疲懦，赓和篇章愧浅肤。夜报灯花双蕊好，忽惊檐溜晓来无。
学诗吟十首
方回（元代）

我爱真西山，读书有甲记。
首论天命性，岂可不论气。
我爱魏鹤山，周易辑集义。
濂洛十七家，一贯六十四。
有寂即有感，槁死笑释氏。
无气欲为人，瓦砾弃骸胔。
复见天地心，有处起生意。
王弼独云元，此语决非是。
寒食出郊
谢薖（宋代）

水晴鸥弄影，沙软马惊尘。密竹斜侵径，幽花乱逼人。

深行听格磔，倦憩倚轮囷。往事悲青冢，年年芳草新。
初秋
陆游（宋代）

生世元浮脆，人言七十稀。
耄期今已及，气力固应微。
食冷常忧过，追凉每念归。
入秋才几日，卷簟换缣衣。
陪少师李相国崔宾客宴居守狄仆射池亭
许浑（唐代）

池色似潇湘，仙舟正日长。燕飞惊蛱蝶，鱼跃动鸳鸯。

云聚歌初转，风回舞欲翔。暖醅松叶嫩，寒粥杏花香。

罗绮留春色，笙竽送晚光。何须明月夜，红烛在华堂。
金陵杂兴二百首
苏泂（宋代）

客怀元不间春秋，柳绿花红见亦愁。
第一不如归去好，东皋犹幸有锄耰。
船子夹山赞
释了惠（宋代）

一棹绿杨湾，金鳞得处难。
长江深有恨，不合蹈船翻。
题墨梅
王柏（宋代）

胸中含静操，笔下走寒梢。
一见孤山客，清香尽拆苞。
谢沈次律水枕
晁说之（宋代）

沈侯笔力鼎可扛，左手截取吴淞江。
折流来此一尺枕，指麾巨鳄回涛泷。
平生性不好长物，举以遗我嗟无双。
呼儿快取蕲笛簟，扫除尘榻移当窗。
随眠置我丘壑里，始信孙郎真枕水。
我生不出长安城，四十二年尘况耳。
领君此枕何潇然，睡起醒心如一洗。
示儿
张氏（田绪宗室）（清代）

一部《楞严》户昼扃，木鱼竹杖倚围屏。老人自觉修斋好，不为儿曹讲佛经。
送李策秀才还湖南因寄幕中亲故兼简衡州吕
刘禹锡（唐代）

深春风日净，昼长幽鸟鸣。仆夫前致词，门有白面生。

摄衣相问讯，解带坐南荣。端志见眉睫，苦言发精诚。

因出怀中文，调孤词亦清。悄如促柱弦，掩抑多不平。

乃言本蜀士，世降岷山灵。前人秉艺文，高视来上京。

曳绶司徒府，所从信国桢。析薪委宝林，善响继家声。

何处翳附郭，几人思郈成。云天望乔木，风水悲流萍。

前与计吏西，始列贡士名。森然就笔札，从试春官卿。

帝城岐路多，万足伺晨星。茫茫风尘中，工拙同有营。

寒女劳夜织，山苗荣寸茎。侯门方击钟，衣褐谁将迎。

弱羽果摧颓，壮心郁怦怦。谅无蟠木容，聊复蓬累行。

昨日讯灵龟，繇言利艰贞。当求舍拔中，必在审已明。

誓将息薄游，焦思穷笔精。莳兰在幽渚，安得扬芬馨。

曰余摧落者，散质负华缨。一聆苦辛词，再动伊郁情。

身弃言不动，爱才心尚惊。恨无羊角风，使尔化北溟。

论罢情益亲，涉旬忘归程。日携邑中客，闲眺江上城。

昼憩命金罍，宵谈转璿衡。薰风香麈尾，月露濡桃笙。

忽被戒羸骖，薄言事南征。火云蔚千里，旅思浩已盈。

湘江含碧虚，衡岭浮翠晶。岂伊山水异，适与人事并。

油幕侣昆丘，粲然叠瑶琼。庾楼见清月，孔坐多绿𨤍。

复有衡山守，本自云龙庭。抗志在灵府，发越侔咸英。

一挥出荥阳，惠彼嗤嗤氓。隼旟辞灞水，居者皆涕零。

惟昔与伊人，交欢经宿龄。一从云雨散，滋我鄙吝萌。

北渚不堪愁，南音谁复听。离忧若去水，浩漾无时停。

尝闻祝融峰，上有神禹铭。古石琅玕姿，秘文螭虎形。

圣功奠远服，神物拥休祯。贤人在其下，彷佛疑蓬瀛。

君行历郡斋，大袂拂双旌。饰容遇朗鉴，肝鬲可以呈。

昔日马相如，临邛坐尽倾。勉君刷羽翰，蚤取凌青冥。
赠石室朱修行两绝
洪咨夔（宋代）

落叶堆中折脚铛，白云煮尽又还生。
洞门黄鹤婆娑舞，留得松风待月明。
颂古四十四首
释师范（宋代）

日面月面，突出难辨。
拟欲抬眸，空中两片。
惜红衣·和六和辞郑大登高约韵。郑园高不可攀，余亦惮行。登高而怯高，老可知矣
杨玉衔（清代）

孟帽辞风，陶园涉日。漫夸筋力。看菊缘悭，裁筒羡杯碧。

山鸿海燕，同逆旅、光阴为客。甘寂。蜗屈一庐，作权时将息。

相逢柳陌。张绪当年，芳馨竞声藉。游鞭指路去国。

各南北。孰惜插萸人老，犹叹劫尘亲历。■翠微凝望，吟兴比浓茶色。
秋日书怀
宋祁（宋代）

风头日萧索，爽气自西岑。
暝戍有传鼓，寒城无罢砧。
未论乡思苦，且念岁华侵。
目羡高高雁，先时到上林。
寄亳州范待制
韩维（宋代）

知公道韵厌轩裳，得郡今犹占厉乡。馆御列仙兰终馥，迭唱篇厉玉竞温。

开卷不知双泪坠，同时惟止一身存。尚欣儒雅风流在，今见吾交二叶亲。
点绛唇（南昌送范帅）
向子諲（宋代）

丹凤飞来，细传日下丝纶语。使君归去。已近沙堤路。

风叶露花，君意浓如许。江天暮。离歌轻举。愁满西山雨。
西峰寺
林鸿（明代）

西峰云外寺，鸟道薜萝蟠。水接花源远，山藏古殿寒。

石床閒听雨，野佩或纫兰。莫怪栖迟久，南宫已挂冠。
江边
林正（宋代）

炎天时偶出，四顾欲跻攀。
片雨来南浦，残云过别山。
秋萌苗叶上，春寄藉花间。
更羡沙头鸟，知几分外閒。
句
胡仔（宋代）

白发惟公道，春风不世情。
渔具诗。笭箵
陆龟蒙（唐代）

谁谓笭箵小，我谓笭箵大。盛鱼自足餐，寘璧能为害。

时将刷蘋浪，又取悬藤带。不及腰上金，何劳问蓍蔡。
婺城行吊胡仲衍中翰
李渔（清代）

婺城攻陷西南角，三日人头如雨落。
轻则鸿毛重泰山，志士谁能不沟壑。
胡君妻子泣如洗，我独破涕为之喜。
既喜君能殉国危，复喜君能死知己。
生刍一束人如玉，人百其身不可赎。
与子交浅情独深，愿言为子杀青竹。
寓叹
陆游（宋代）

五亩烟芜过半生，还山自笑又躬耕。
舂炊不继儿啼饭，烹饪无方客絮羹。
游宦人间身愈困，读书灯下目几盲。
退之已老当更事，犹向时人说善鸣。
忆秦娥·如何说
汪元量（宋代）

如何说。人生自古多离别。多离别。年年辜负，海棠时节。娇娇独坐成愁绝。胡笳吹落关山月。关山月。春来秋去，几番圆缺。
题郭伯成画竹月岩寺
胡寅（宋代）

夫君自是雪霜姿，落笔风生更不疑。
留向财前弄明月，桂枝相伴影参差。
尝鲥鱼次汪二卿天启韵
潘希曾（明代）

兼程携至已昏黄，命酒犹堪月下尝。彭老骨多非所恨，西施乳腻恐难方。

绿兼笋缕烹调美，红点椒花七箸香。安得江头看起网，百篇咀嚼老诗狂。
桃源古城
宗臣（明代）

桃源城头万木秋，桃源渡口黄河流。黄河一去不复返，天风万河吹古愁。

荒郊莽荡走狐兔，石栋曲屈盘龙虬。天下英雄曹与刘，虎臣矫矫何所谋。

中原未复壮士去，至今精灵耿耿光神州。千秋桃花不复发，卧龙何处声啾啾。

秦人到此不须住，野磷夜夜吹枯树。
泣钱长官竹岩 其一
释居简（宋代）

十年同约故园归，指点云西凤翥奇。锦绣裹山怀旧俗，琅玕披腹吐新诗。

更无人悼淹翔屈，只有天为慷慨知。令尹子丈三已矣，悠然喜愠不曾移。
题慧照寺
陆九渊（宋代）

春日重来慧照山，经年诗债不曾还。
请君细数题名客，更有何人似我顽。
郊饯彭雪翁 其三
徐树铭（清代）

戎旃要义等传薪，蔬笋从来见性真。出世未以非绝物，用情弥笃肯徇人。

儒巾老带羞秦越，钓艇耕车即渭莘。千古巢由空洗耳，何曾事业到斯民。
金陵漫兴四首 其一
沈磐（清代）

崎岖一马驻江干，叔宝聊开南极天。骤见蛟龙失云雨，已知燕蓟下楼船。

旌旗昼闪三山外，壁垒星沈五校前。藩镇望风争款附，故将鸣镝射中坚。
外弟张湜西游
杨亿（宋代）

六年随我客梁园，西上孤飞彻九门。
抱璞有瑕唯歎命，润歧无九更销魂。
秦关百二聊乘兴，汉牍三千待叫阍。
赤日炎风雨京道，文章满腹与谁论。
寄题步武嘉祥学署迟月楼
王烻（清代）

沈沈郁郁天正青，牢牢落落三五星。荒城早闭寒悄悄，乱山丛矗深冥冥。

苍玉虬蟠成大玦，楼开正对东南缺。弟子燕息帷自下，先生坐瞑烛不艺。

瞥眼长空生白毫，晶莹澈骨寒侵毛。常仪按辔蓄气势，并力一涌飞凌霄。

顽云轇轕顿离脱，攒峰赑屃争擎高。银阙瑶台现突兀，霓旌羽葆来游遨。

神仙好此果非妄，岂有枣脯能相招。先生永夜常独寤，清辉应为先生驻。

何似明湖桥上酒垆边，醉眸看倚华山树。
寄龙门海禅师
丁鹤年（元代）

曾向龙门俯急流，泰山如垤海如沤。学仙漫比还家鹤，作佛须看露地牛。

远岫孤云归薄暮，澄潭一月印清秋。葛川旧有三生约，拟策枯藤到上头。
上幸西内望北方诸陵酹新马酒彝典也枢密知院奉旨课驹以数上因赋七言
周伯琦（元代）

皇舆吉日如西内，马酒新羞白玉浆。遥酹诸陵申典礼，旋闻近侍宴明光。

鼓车未数汉千里，厩牧宁推唐八坊。天骑常随龙上下，明朝枢密课驹良。
唐律寄呈父凤山提举十首
汪元量（宋代）

黄帽催人急放舟，荻花枫叶共飕飕。
天公作恶云翻手，河伯为妖风打头。
接翅野鸦围古堞，断行孤雁落中州。
吴山只隔淮山路，江北江南处处愁。
送灵江住金华讲院
释行海（宋代）

功成身退只留侯，多少英雄隐白头。
为报襄阳今日事，未应先向赤松游。
杂诗六首 其五
刘挚（宋代）

播州迁刘郎，夜郎放太白。秀木风所仇，人情有欣戚。

严霆无终朝，斯文岂遂厄。我愿苏与黄，寿命等金石。
次韵文饶同自龙井出资国度泛舟以归北山
释道潜（宋代）

踞虎奔犀列万形，奇观真已过南屏。萦云细路杳无尽，落石飞泉静有声。

十里平湖初卷葑，一天秋色共扬舲。停桡共过孤山寺，寂寂林僧半掩扃。
次韵谢兄馈李
方岳（宋代）

往事转头如堕甑，独枕书眠知隽永。
竹风风好直万金，不涉世间荣辱境。
东山之屐北山移，坐觉室迩长相思。
碧脆已冰烹伏雌，未害踏云来话诗。
村庄即事
宋伯仁（宋代）

青旗猎猎又村庄，仙景还他是水乡。
人近七旬头未白，山无重数叶初黄。
稻畦明月家家酒，茅屋清歌处处霜。
满地菊花秋欲老，客怀牢落愧重阳。
病起二首
陈造（宋代）

吏民两两议公痴，簿领空勤笑语稀。
元亮有诗新止酒，休文多病不胜衣。
飞尘懶拂孤三绝，止水初澄悟百非。
窗度凉颸残午梦，闲听喜鹊啅斜晖。
四时田园杂兴·其三十一
范成大（宋代）

昼出耘田夜绩麻，村庄儿女各当家。
童孙未解供耕织，也傍桑阴学种瓜。
贻赵少府
寇准（宋代）

夫君何感命，拾载困风尘。
薄宦须流落，孤吟更苦辛。
山寒泉易冻，边近草难春。
珍重常招隐，惭非孟子邻。
求僧
释居简（宋代）

不去选官来选佛，有心作佛已非真。丈夫别有翀天志，肯学佗家不正因。
秋夜听捣衣
杨凝（唐代）

砧杵闻秋夜，裁缝寄远方。声微渐湿露，响细未经霜。

兰牖唯遮树，风帘不碍凉。云中望何处，听此断人肠。
拨棹歌 其六
德诚（唐代）

愚人未识主人公，终日孜孜恨不同。到彼岸，出樊笼，元来祇是旧时翁。
芙蓉早发至大荆
何士循（清代）

空斋起对佛镫明，辨色东方已启行。半岭松风斤竹涧，一天梅雨大荆城。

稍分岩壑供游瞩，犹觉衣冠苦送迎。带得山中云雾去，煮泉且试雁茶清。
百字令 月夜同人过雨香精舍
范邃（清代）

猛然深省，早钟声歇处，半窗冷月。四壁跫吟欺我梦，一盏青灯明灭。

淡泊谁怜，萧疏已极，独自心悲咽。同人引去，蓦见三幡齐列。

问道清净旃檀，常年极乐，匝地优昙钵。说不尽轮回转眼，敢问诸天菩萨。

摄足和南，肃衣参礼，解脱浮生结。更无挂碍，两堂何用饶舌。
题桃源
黄炏（宋代）

本自深村老圃来，偶分符竹到天台。
漫山幸可容桃李，莫待刘郎去后栽。
参政大资毗陵张公挽诗十首 其四
周麟之（宋代）

出入纡宸眷，龙光溢帝阍。赐书奎画烂，分剂宝奁存。

尚拟陪三接，俄悲筑九原。遗忠当厚报，岂但辍瓜恩。
踏莎行 芳尘春迹
王国器（元代）

金谷游情，消磨不尽。软红香里双鸳印。兰膏步滑翠生痕，金莲脱落凌波影。

蝶径遗踪，雁沙凝润。为谁留下东风恨。玉儿飞化梦中云，青萍流水空仙咏。
览邻几重游西池兼简和叔
韩维（宋代）

积雨淹连骑，新波滟广池。
喜闻重到客，更作复游诗。
逐水无留絮，飘空有断丝。
送春吾得地，一问故人期。
折杨柳
王铚（宋代）

手拗杨柳赠行人，情条恨叶江南春。
朦胧疏烟湿芳草，摇落微风生白苹。
长亭短亭锁离魂，古情不尽今情新。
一声骊歌几声哭，行人去后春江绿。
歌哭相杂江水头，相看不发情何属。
江河到海有穷日，轮蹄行路无已时。
路傍杨柳折已尽，东风再换明年枝。
代书寄商洛令陈成伯
邵雍（宋代）

此去替期犹半岁，商山穷僻少医名。
感伤多后风防滞，暑湿偏时疾易生。
圣智不能无蹇剥，贤才方善处哀荣。
斯言至浅理非浅，少补英豪一二明。
闻杨十二新拜省郎，遥以诗贺
白居易（唐代）

文昌新入有光辉，紫界宫墙白粉闱。晓日鸡人传漏箭，

春风侍女护朝衣。雪飘歌句高难和，鹤拂烟霄老惯飞。

官职声名俱入手，近来诗客似君稀。
韩叔冲约客泛舟沧江分韵得落字
魏了翁（宋代）

炎炜避无所，意行出东郭。客以声气聚，舟于树泉泊。

江动云意閒，林幽鸟声乐。山川孰流峙，鸢鱼自飞跃。

天分随所适，豁然无空阔。有客犹谓余，底处认真活。

是心无间断，本体自呈豁。一笑各会心，星河挂碧落。
丑奴儿
辛弃疾（宋代）

寻常中酒扶头后，歌舞支持。歌舞支持。谁把新词唤住伊。

临岐也有旁人笑，笑己争知。笑己争知。明月楼空燕子飞。
再和赵正之都运观水战三首 其二
李纲（宋代）

使节来从河水滨，天心图旧慰斯人。肃将宸指蠲民瘼，力挽恩波活辙鳞。

北伐正须猷克壮，中兴方与物为春。外台岂久留英躅，伫见观光利用宾。
刘子常约赏海棠
李新（宋代）

共愁明月照空杯，莫逐时人溺死灰。
百日酒随山客尽，一年春逐海棠回。
门无辙迹草自长，燕不世情贫肯来。
豆饭芋羹容易继，明朝花落不重开。
舟中夜兴
尹廷高（元代）

枯苇萧萧搅客眠，夜深灯火照邻船。□□□□□□□，风雪蓬窗万里天。
浪淘沙（九日会饮分得雁字）
赵鼎（宋代）

霜露日凄凉。北雁南翔。惊风吹起不成行。吊影苍波何限恨，日暮天长。

为尔惜流光。还是重阳。故人何处舣危樯。寄我相思千点泪，直过潇湘。
菩萨蛮
张秀端（清代）

梧桐苑落清秋夜。星光皙皙明河泻。独自倚胡床。池荷来暗香。

竹深闻坠箨。风响花铃索。何处小楼头。箫声有别愁。
扬州慢 兵后，金眉生还居扬州，赋诗索和
蒋春霖（清代）

乱草埋沙，孤城照水，倦游重见凄凉。近东园巷陌，但一片斜阳。

占萝径、幽人自喜，暮鸦啼处，犹有垂杨。奈新栽红药，开时偏断人肠。

竹边旧屋，问归来、燕子都忘。漫指点烟芜，梅花冢在，文选楼荒。

一觉十年前梦，春风减、杜牧清狂。又箫声吹起，疏帘残月微茫。
向湖边
范兆芝（明代）

芳草洲前，波皴细縠，冷浸贺家遗宅。一曲清流，是狂奴曾乞。

任当年鼓震渔阳，铃霖蜀道，不改湖光澄碧。水底眠来，缅高风未息。

我亦生平，雅抱烟霞癖。又千条柳线，漾三分春色。

鸭绿粼粼，更新添几尺。荡兰桡，欲与浮鸥敌。恰船似天上坐，来将汰击。

渺渺予怀，喜青山犹昔。
种瓜瓠
刘敞（宋代）

吾生拙用大，江海思远适。岂独为瓠瓜，长系取不食。

漆园有遗意，放荡豁心臆。树此无何乡，近身见多益。

五日拙一旬，十日成百尺。累蔓更相引，甘实行可摘。

因之浮汗漫，去矣笑局蹐。从我其谁与，由也不可得。
送沈士赴苏州，李中丞招以诗赠行
杜牧（唐代）

山城树叶红，下有碧溪水。溪桥向吴路，酒旗夸酒美。

下马此送向，高歌为向醉。念向苞材能，百工在城垒。

空山三十年，鹿裘挂窗睡。自言陇西公，飘然我知己。

举酒属吴门，今朝为向起。悬弓三百斤，囊书数万纸。

战贼即战贼，为吏即为吏。尽我所有无，惟公之指使。

予曰陇西公，滔滔大向子。常思抡群材，一为国家治。

譬如匠见木，碍眼皆不弃。大者粗十围，小者细一指。

cq橛与栋梁，施之皆有位。忽然竖明堂，一挥立能致。

予亦何为者，亦受公恩纪。处士有常言，残虏为犬豕。

常恨两手空，不得一马箠。今依陇西公，如虎傅两翅。

公非刺史材，当坐岩廊地。处士魁奇姿，必展平生志。

东吴饶风光，翠巘多名寺。疏烟亹亹秋，独酌平生思。

因书问故人，能忘批纸尾。公或忆姓名，为说都憔悴。
堪笑
方岳（宋代）

堪笑萧生入受遗，八年师傅不相知。
偶离廷尉痴如昨，直等朱游知药罙。
春日田园杂兴五首
陈希声（宋代）

田园与在晚春头，且说田蚕两事休。
榆夹雨酣新水滑，楝花风软薄寒收。
青枫蛾子摧桑月，绿轹鹂鹒报麦秋。
但顾花村无吠犬，时呼薄酒背眠牛。
宫词 其七
江源（明代）

一餐何敢忘君恩，团扇秋风旧箧尘。欲问温柔乡里事，宫中无复淖夫人。
辛未元日上楼参政攻愧斋先生
戴复古（宋代）

东风入仗庆云翔，百辟朝元奉玉皇。
一代安危寄黄发，群生枯瘁转青阳。
梅花结果调勋鼎，柏叶宜年上寿觞。
宰相黑头天子圣，赖公同与措时康。
答冯佩之用前韵
谢迁（明代）

高阁小车真渴望，迎门一笑正新年。聚星光烛稽山下，会老堂开汝水边。

弄月吟风偿宿债，投桃报李续残编。吾侪真率无兼味，却怪何曾食万钱。
【中吕】朝天曲
张养浩（元代）

挂冠，弃官，偷走下连云栈。湖山佳处屋两间，掩映垂杨岸。满地白云，东风吹散，却遮了一半山。严子陵钓滩，韩元帅将坛，那一个无忧患？柳堤，竹溪，日影筛金翠。杖藜徐步近钓矶，看鸥鹭闲游戏。农父渔翁，贪营活计，不知他在图画里。对着这般景致，坐的，便无酒也令人醉。自劾，退归，用不着风云气。疏狂迂阔拙又痴，今日才回味。玩水游山，身无拘系，这的是三十年落的。翠微，更奇，知道我闲居意。
玉田，翠烟，鸾鹤声相唤。青山摇动水底大，把沙鸟都惊散。物外风光，同谁游玩？有蓬莱海上仙。绰然，四边，滚滚云撩乱。
牧笛，酒旗，社鼓喧天擂。田翁对客喜可知？醉舞头巾坠。老子年来，逢场作戏，趁欢娱饮数杯。醉归，月黑，尽踏得云烟碎。
翠微，四围，无一点尘俗气。水声不解说是非，到处相寻觅。想为吾侬，心灰名利，他也要相陪闲坐的。寝食，不离，倒殢得人先醉。
日居，月诸，断送了人无数。自从开辟君试数，那个不到邙山路？何况吾侬。些儿名誉，向电光中谁做主？据着这老夫，志趣，把乌兔常拴住。恰阴，却晴，来往云无定。湖光山色晦复明，会把人调弄。一段幽奇，将何酬应？吐新诗字字清。锦莺，数声，又唤起游山兴。
锦屏，翠屏，极目山无尽。白云忽向树杪生，似林影波光定。故把清风，遮映摇动，水和山俱有声。兴清，半晴，天意也还相应。
咏四景
春
远村，近村，烟蔼都遮尽。阴阴林树晓未分，时听黄鹂韵。竹杖芒鞋，行穿花径，约渔樵共赏春。日新，又新，是老子山林兴。
夏
自酌，自歌，自把新诗和。人间甲子一任他，壶里乾坤大。流水当门，青山围座，每日家叫三十声闲快活。就着这绿蓑，醉呵，向云锦香中卧。
秋就咏水仙妆白菊花
此花，甚佳，淡秋色东篱下。人间凡卉不似他，倒傲得风霜怕。玉蕊珑葱，琼枝低压，雪香春何足夸。羡煞，爱煞，端的是觑一觑千金价。
冬
此杯，莫推，雪片儿云间坠。火炉头上酒自煨，直吃的醺醺醉。不避风寒，将诗寻觅。笑襄阳老子痴，近着这剡溪，夜黑，险冻的来不得。
醉作观音像仍为书赞三首
白玉蟾（宋代）

柳絮多头绪，桃花好面皮。
夫是之谓谁，东海比丘泥。
昆仑行
陆游（宋代）

阴云解駮朝暾红，黄河直与昆仑通。
不驾鸾凤骖虯龙，径蹑香烟上空中。
吾行忽过日月宫，下视积气青蒙蒙，寒暑不分昼夜同。
嵯峨九关常烈风，凛然萧森变冲融，不悸不眩身如空。
尘沙浩劫环无穷，讵须更觅安期翁！
百子池
周嘉猷（清代）

汉苑恩深同辇时，宜男灵瑞祝芳池。莲抛红粉垂多子，玉映蓝田种有期。

百尺楼台秋远近，九光镫火夜迷离。于阗仙乐谁闻得，佳话流传到侍儿。
渔父五首 其一
赵抃（宋代）

一带寒波雪浪流，谢郎终日在孤舟。沙鸥数只和烟落，笑倚兰桡独点头。
海康书事十首
秦观（宋代）

卜居近流水，小巢依嶔岑。
终日数椽间，但闻鸟遗音。
炉香入幽梦，海月明孤斟。
鹪鹩一枝足，所恨非故林。
归时作
黄子信（宋代）

笑倩西风指旧埃，归时行李似初来。
也知三载清贫好，傅得一家强健回。
伤世
吕渭老（宋代）

尘断征车杳，云低毳帐深。
古今那有此，天地亦何心。
范蠡
潘祖同（清代）

听罢文台一曲琴，功成宜退急投簪。当年乌喙能尝胆，绝世蛾眉尚捧心。

旧友纵缘三术误，新恩还共五湖深。扁舟无复觚棱梦，虚牝君王座右金。
仙石桥南楼夜月登眺
梁机（清代）

夜寒起暮声，潜籁入云杪。飘飘游子身，眼明月华皎。

幽独移清晖，飞楼托缥缈。河汉流无声，惊鹊枝犹绕。

纡回地脉深，苍茫城郭小。镫火千门扃，风色青烟袅。

侧望西山阴，远见翠鬟窅。处静明秋毫，息心遗众扰。

颇闻骑驴翁，云水行清矫。孤筇倚河桥，间身契鱼鸟。

凄怆九点尘，烈风无时了。大化行一息，群生各昏晓。

石齿激流波，咽咽仙源杳。
偈颂八十七首
释慧开（宋代）

薰风自南来，殿阁生微凉。
百年浑似醉，三万六千场。
休拟议，莫思量。
锦鳞一跃化龙去，无限痴人戽夜塘。
天冠山二十八首 其二十六 五面石
王士熙（元代）

奇石不为峰，何用作五面。独立赏春晖，水流花片片。
再次交代韵四首
袁说友（宋代）

昔夸石廪祝融堆，骤见人家画轴开。
坐挹高寒吾愿足，此行似为此山来。
口占呈全完白四首
李邺嗣（明代）

一盂佳豆一编诗，两物相当请易之。
若说尝来风味好，杲堂犹自略便宜。
偈颂一百零二首 其八十五
释慧远（宋代）

文殊尽力一问，维摩结舌无言。布袋长时落魄，饮光论劫坐禅。

鼻孔只在面上，口皮不离唇边。四个合成两个，三钱置得一钱。

而今除本算利，且喜本利俱全。
时人为张冲谣
佚名（魏晋）

推财不疑。张长思。
初冬
真山民（宋代）

林叶新经数夜霜，地炉独拥一山房。
尘书邀我共高阁，浊酒劝人归醉乡。
费省家贫还似富，身閒日短亦如长。
梅花苦欲催吟兴，又破梢头半点香。
直罗县三绝句
晁说之（宋代）

萦回颉颃乱山河，目眩心摇到直罗。
待得罗川平直处，晚来荀令恨如何。
华阳吟三十首
白玉蟾（宋代）

移将北斗过南辰，两手双擎日月轮。
飞趁崑崙山上去，须臾化作一天云。
咏泉次唐人韵
朱纯（明代）

咏美人咸识，何须第品名。荡云微有影，流月浩无声。

洞窅源难测，溪回势渐平。莫教轻浣濯，混此一泓清。
华容十咏为毛同府赋 其七 杏村夕照
史鉴（明代）

斜日章台下，杏花犹自红。古今皆过客，开落尽春风。

楚芉腰支细，息妫言笑通。那能久容冶，相映酒帘中。
秋夜
王镃（宋代）

桂香吹老月中秋，人在西风雁过楼。
半夜枕寒清梦断，银河影挂玉帘钩。
颂古四十四首
释师范（宋代）

诸子生涯各有成，从来孝顺两边生。
贪欢一夜浑家乐，失晓连忙打五更。
古兴
常建（唐代）

辘轳井上双梧桐，飞鸟衔花日将没。
深闺女儿莫愁年，玉指泠泠怨金碧。
石榴裙裾蛱蝶飞，见人不语颦蛾眉。
青丝素丝红绿丝，织成锦衾当为谁。
毛遂脱颖图
郑思肖（宋代）

十九人中不数君，当机勇辩独超群。若非末后脱颖出，多得英风泼楚云。
游鹤林怀古
郑一岳（明代）

我怀马素师，亦衲米公石。竹院坐忘言，坡仙如可识。

云何天际坐，遥遥杳莫即。离披上干云，枝撑仍局蹐。

泠泠虚谷声，徒然奏笙瑟。因之搜奇前，一日当千日。

去日问濂溪，鹤振空山碧。
渡口
杨冠卿（宋代）

欲系孤舟日已斜，秋霜一岸著蒹葭。
若为唤得愁魂醒，柱杖穿沙寻酒家。
殿试覆考和子由侍郎
范祖禹（宋代）

十五年前宿殿庐，伊川一纪卧岩居。
雕虫尚忆长杨赋，汗简犹残太史书。
日月当天瞻法座，烟霞落纸看华裾。
品题幸预诸公末，更许追随侍玉除。
朱教授见寄七言二首遂用其韵
潘良贵（宋代）

贤哉蘧瑗晚知非，此道吾今亦庶几。
囊乏一钱聊自哂，家无三径不妨归。
冥鸿久已离矰缴，野马由来免靮鞿。
溪上月明船正稳，肯将簪笏换蓑衣。
寄静庵
郑洪（宋代）

钱唐三百六十寺，南北两峰图画开。三秋桂子月中落，万里潮头天上来。

金汤故国旌旗暗，锦绣新城鼓角哀。大法一丝悬九鼎，雨花飞绕讲经台。
海棠二首
傅察（宋代）

欲识东君用意工，故将残叶衬轻红。
可怜雨洗胭脂湿，只怕风吹翠幄空。
方伯岑蒲谷年丈宅上赋别之任 其二
区元晋（明代）

案上烟霞拂纸明，诗篇重赠感君情。自怜毛发星星染，犹对风云故故生。

揽辔长飕吹袂急，倚船新月照江清。酒狂击剑高楼上，星斗分明接帝城。
送杰老住仙游
唐士耻（宋代）

肉谱知何从，涂高流亦深。
汉相似尧相，奕兰端至今。
东风第一枝 咏梅
严淑珍（清代）

岭上愁苏，溪边睡醒，一枝早逗春意。暗香微送霜中，瘦影小横春里。

凄迷冻蝶，似不许、绕丛游戏。想此时、做梦群花，那晓玉妃先起。

遥傍水、芳心孤寄。低映月、粉姿斜倚。观来东阁逡巡，折向西洲迢递。

幽芳冷艳，索笑处、开非容易。看李桃、乱嫁东风，怎得比伊林婿。
百字令 寿虞守正月十二
陈潜心（宋代）

梅峰孕秀，庆仙翁、咫尺元宵三夕。盛德温温如玉粹，多少殊勋嘉绩。

两拥朱幡，独清节，高谊真难屈。景疏堂下，台星长伴南极。

雅羡椿桂联芳，金章紫绶，拜舞欢声溢。福备宜高仁者寿，喜占人间八十。

汉重申公，周登尚父，盛事今犹昔。九重注想，蒲车行聘遗逸。
官渡柳歌送李员外承恩往扬州觐省
独孤及（唐代）

君不见官渡河两岸，三月杨柳枝。千条万条色，

一一胜绿丝。花枝铅粉絮，叶成翠羽帐。此时送远人，

怅望春水上。远客折杨柳，依依两含情。夹郎木兰舟，

送郎千里行。郎把紫泥书，东征觐庭闱。脱却貂襜褕，

新著五彩衣。双凤并两翅，将雏东南飞。五两得便风，

几日到扬州。莫贪扬州好，客行剩淹留。郎到官渡头，

春阑已应久。殷勤道远别，为谢大堤柳。攀条倘相忆，

五里一回首。明年柳枝黄，问郎还家否。
讽阻临安赵府尹伐净慈寺门松
释道济（宋代）

白石磷磷积翠岚，翠岚深处结茅庵。
煮茶迎客月当户，采药出门云满篮。
琴挂葛弦鸣素志，窗开风拂罢清谈。
今朝偶识东坡老，四大皆空不用参。
湖西杂感诗
释智圆（宋代）

猛虎磨牙踞荫林，幽幽一路晚烟深。
行行君子休疑懼，此物由来食兽心。
霜降晚眺
郭之奇（明代）

九秋悲气谁相逼，秋树秋风岂尽极。红叶阶前作意吹，白云天外何心织。

寒山犹贳爽情来，落木欣依炎野侧。山有木兮木有枝，新枝可悦旧谁忆。

清晓愁闻肠断声，黄花畏见空庭色。惜吾不见庭中人，频年血泪徒沾臆。

身同落木几萧凄，心与寒山尝拂拭。秋意还从物象分，秋怀尽使时光得。

荷衰菊盛理当然，露白葭苍人可即。稍需东月吐西华，此时再讨秋消息。
九日南山寺
方回（元代）

佳节携壶意，全如杜牧之。
百年谁不死，九日可□□。
□□差能饮，平生政坐痴。
胸中不酩酊，未许野人知。
咏行
张綖（明代）

纨扇轻裾到处宜，暖风摇曳细腰肢。
相逢绮陌回眸处，瞥见雕腰转角时。
零乱佩环来冉冉，飘摇罗带去迟迟。
东昏未识凌波趣，枉着金莲步步随。
杂曲
李益（唐代）

妾本蚕家女，不识贵门仪。
藁砧持玉斧，交结五陵儿。
十日或一见，九日在路岐。
人生此夫婿，富贵欲何为。
杨柳徒可折，南山不可移。
妇人贵结发，宁有再嫁资。
嫁女莫望高，女心愿所宜。
宁从贱相守，不愿贵相离。
蓝叶郁重重，蓝花若榴色。
少妇归少年，华光自相得。
谁言配君子，以奉百年身。
有义即夫婿，无义还他人。
爱如寒炉火，弃若秋风扇。
山岳起面前，相看不相见。
丈夫非小儿，何用强相知。
不见朝生菌，易成还易衰。
征客欲临路，居人还出门。
北风河梁上，四野愁云繁。
岂不恋我家，夫婿多感恩。
前程有日月，勋绩在河源。
少妇马前立，请君听一言。
春至草亦生，谁能无别情。
殷勤展心素，见新莫忘故。
遥望孟门山，殷勤报君子。
既为随阳雁，勿学西流水。
尝闻生别离，悲莫悲于此。
同器不同荣，堂下即千里。
与君贫贱交，何异萍上水。
托身天使然，同生复同死。
岁寒堂三题其一·岁寒堂
范仲淹（宋代）

我先本唐相，奕世天衢行。
子孙四方志，有家在江城。
双松俨可爱，高堂因以名。
雅知堂上居，宛得山中情。
目有千年色，耳有千年声。
六月无炎光，长如玉壶清。
于以聚诗书，教子修诚明。
于以列钟鼓，邀宾乐升平。
绿烟亦何知，终日在檐楹。
太阳无偏照，自然虚白生。
不向摇落地，何忧岁峥嵘。
勖哉肯构人，处之千万荣。
鹧鸪天·浓紫深红一画图
辛弃疾（宋代）

浓紫深红一画图。中间更著玉盘盂。
先裁翡翠装成盖，更点胭脂染透酥。

香潋滟，锦模糊。主人长得醉工夫。
莫携弄玉栏边去，羞得花枝一朵无。
句 其十五
王安石（宋代）

乞米助㾕镏。
题子瞻寺壁小山枯木二首
黄庭坚（宋代）

烂肠五斗对狱吏，白发千丈渥沧浪。
却来献纳云台表，小山桂枝不相忘。
杨柳词
皇甫冲（明代）

上林新柳弄新晖，柳上春来春又归。
江南此日絮应尽，北地今来花未飞。
一自离家五经月，梦里垂杨别时折。
春归不逐梁间燕，春去其如花上渼。
人道京华别样春，我独逢春愁杀人。
阳和偏到宇文树，风力长吹庾亮尘。
尘飞莽莽蔽白日，禁柳宫花自颜色。
何事当年抚树人，今日还来泪沾臆。
臆泪沾衣不得干，人生何似客中难。
年华易逐东流去，白发羞将镜里看。
眼看白发何能改，故园杨柳应犹在。
婀娜长条拂地垂，莫使春光不相待。
挽范丞相五首
吴芾（宋代）

贵处人臣极，居忘相位尊。
朝廷名德重，前辈典刑存。
方喜生同世，俄惊吊在门。
百年知己恨，寂寞向谁论。
晓露看花
韩淲（宋代）

乘露看花过小园，海棠明润转芳鲜。无人伴我寻诗立，时有双双戏蝶翩。
怀雪蓬姚希声使君
戴复古（宋代）

有感中来不自禁，短长亭下短长吟。
梅花差可强人意，竹叶安能醉我心。
世事无凭多改变，仕途相识半升沉。
摩挲老眼从头看，只有青山无古今。
雪再作再叠前韵聊用自咏
李东阳（明代）

睡起先阶薄霰层，高堂片雪已先登。郑桥路隔新风景，马馆寒先旧燠蒸。

清物秪馀陶鼎在，晚交惟有竹君能。孤吟寂寞无人和，时问门前客到曾。
葛仙坛
钟顺（明代）

仙迹追寻路已迷，石坛高望四山低。红尘路远人稀到，绿树云深鸟乱啼。

种药园荒繁枣栗，炼丹房冷锁云霓。葛翁不见重来日，洞口桃花吐正齐。
棹歌 其一
苏葵（明代）

江水何漫漫，江风吹面寒。相将扶短棹，桡过蓼花滩。
海滨石根茎而生类于芝者俗呼为石花已为作记
郑刚中（宋代）

幻化无穷，天巧难觑。
诸香妙华，种种呈露。
都随春来，亦随春去。
缤纷颠倒，与空同处。
此华希有，周流四序。
雨风雾烟，盈虚朝暮。
以何因缘，其体坚固。
无颜色染，无开落故。
送程给事知越州
李深（唐代）

从横才业耸青冥，出处三朝重老成。
南就金城几万里，东归戎节拥千兵。
书从禹穴探应古，诗想鸡林购得名。
莫醉故园风月久，壶浆父老已来迎。
送卢尚书赴灵武
张蠙（唐代）

西北正传烽候急，灵州共喜信臣居。从军尽是清才去，

属郡无臣大将除。新地进图移汉界，古城遗碣见蕃书。

山川不异江湖景，宾馆常闻食有鱼。
谢鹗山
吴敏（宋代）

东山空阔原野平，顺王养鸡贡高城。
秋天饥鹗未馔良，侧翅下攫殊无情。
守城壮士心孔恶，但夕窥兹捕鸡鹗。
雕弓一殿羽箭发，鹗也时从半空落。
山人学射艺渐精，遂使山无鹗鸟鸣。
却思色践侵吴日，何不令之射越兵。
游西山次范丞韵
楼钥（宋代）

东风吹我上西冈，更觉僧房白昼长。
草色已翻新岁碧，梅花只是去年香。
好山围绕屏三面，野竹萧森玉数行。
千里同游逢范叔，绨袍他日未相忘。
和洪司令九日观阅
吴泳（宋代）

剑花弓月几秋寒，宿将凋零更不坛。
师众弗於先事戒，蒐田只作具文看。
戍还黎雅魂方定，箭洗褒斜血未乾。
为报道傍泥饮者，尹来遗汝百年安。
自北归夜梦侍亲闱久之既觉感而成诗
彭汝砺（宋代）

中宵八九梦亲闱，笑逐儿童戏綵衣。起觉片身犹逆旅，化为双綵落征衣。

祇嗟轻逐孤蓬转，安得争先去鸟飞。薄宦自伤无以养，亦知从昔戒脂韦。
惜花
姜宸英（清代）

一春强半是春愁，浅白长红付乱流。
剩有垂杨吹不断，丝丝绾恨上高楼。
松阳上方山居五首 其二
沈晦（宋代）

山中寒早野阴薄，惨惨黄昏欲雨时。市远无人与沽酒，地炉松火自烧梨。
书灯
黄庚（元代）

书幌低垂风不来，兰膏花暖夜深开。
剔残犹有余光在，一点丹心未肯灰。
春日杂兴十五首 其七
华镇（宋代）

姜庸晓相携，采桑高城东。新妆竞姚冶，危鬟较栊松。

袿襦无旧制，组绣有馀工。穿林逐流莺，遵渚学惊鸿。

密叶朝露晞，远扬戾东风。日昃蚕已饥，采采不盈笼。
张宰湖山堂
释元肇（宋代）

别来萍梗浙东西，得向湖山手重携。风定波间鸥出没，云深天阔雁高低。

拟将脩竹题归隐，长恐扁舟路欲迷。明日棹歌回首处，苇花蘋叶冷凄凄。
浮邱八景 其二 晚沐堂
黄鏊（明代）

剑佩双栖紫禁垣，一朝拜命出天门。沉香亭下东流水，得濯尘缨是主恩。
道中逢老儒由蜀出
乐雷发（宋代）

丙穴鱼应好，曾经问钓矶。
干戈今未定，城郭是耶非。
诗社尊黄发，侯门薄布衣。
乾坤满豺虎，见尔一嘘欷。
张公洞
周砥（元代）

倏忽凿混沌，兹事岂其余。
不知几何年，云古仙人居。
嗟我至此几踌躇，洞天诸宫窅兮黑。
试命烈火烛空虚，森森怪石相对立，如口欲语手欲抾前有
紫翠房，白云惣丹书。
鹰扬燕舞化几石，芝田久矣不复锄。
可怜仙人常恍惚，虽欲相从已超越。
昆仑阆风吁太高，时亦幽潜到岩窟。
青泥烂烂浮土润，绿髓涓涓映山骨。
吾闻仙人不食而长生，何得有此盐米之空名。
岂伊往来真戏耳，簸弄物化令人惊。
颇疑壶公壶，楼阁中峥嵘。
摩尼珠色常青色，千奇百怪谁所营。
须臾眼暗烛欲尽，惟以拄杖相敲铿。
松中漻漻呼我出，耳中微吟白玉笙。
竦身欲上不可登，绠引鱼贯相支撑。
归来此景若梦寐，俯仰宇宙惟清明。
默记淮南王事
宋庠（宋代）

室饵初尝谒帝晨，宫中鸡犬亦登真。
可怜南面称孤贵，才作仙家守厕人。
相思河
令狐楚（唐代）

谁把相思号此河，塞垣车马往来多。

只应自古征人泪，洒向空洲作碧波。
绝命辞
息夫躬（两汉）

玄云泱郁将安归兮，鹰隼横厉鸾徘徊兮。
矰若浮猋动则机兮，鸾棘栈栈曷可栖兮。
发忠忘身自绕罔兮，冤颈折翼庸得往兮。
涕泣兮萑兰，心结愲兮伤肝。
虹霓曜兮日微，孽杳冥兮未开。
痛入天兮鸣謼，冤际绝兮谁语？
仰天光兮自列，招上帝兮我察。
秋风为我唫，浮云为我阴。
嗟若是兮欲何留，抚神龙兮揽其须。
游旷迥兮反亡期，雄失据兮世我思。
楚南
曹申吉（清代）

偶向潇湘听断猿，斑斑千载泣龙孙。楚南近日苍生泪，不是当年帝子痕。
答陆士龙诗四首·鸳鸯 其四
郑丰（魏晋）

鸳鸯于飞，或矫或游。习习谷风，扇彼清流。春草扬翘，鼋鱼沉浮。

感物兴想，我心长忧。谁谓河广，曾不容舟。企予望之，搔首踟蹰。
舍北闲望作六字绝句
陆游（宋代）

潘岳一篇秋兴，李成八幅寒林。
舍北偶然倚杖，尽见古人用心。
寄都官刘员外
章八元（唐代）

旧宅平津邸，槐阴接汉宫。鸣驺驰道上，寒日直庐中。

白雪歌偏丽，青云宦早通。悠然一缝掖，千里限清风。
漫兴 其三
陈鹏年（清代）

冬春如过隙，秋老尚羁栖。久暂吾何择，荣枯理亦齐。

裹粮师白石，行药想丹梯。日话黄冠侣，三茅近弗迷。
送包释可抚机
翁卷（宋代）

州带福星明，君今指去程。
乱山秋雨后，一路野蝉鸣。
时静军书少，人閒官况清。
归来话风土，尽识荔枝名。
故人陈秘书家有感
戴复古（宋代）

林塘劫火后，更作两家分。
笋拆头抢地，松高气拂云。
老夫来访旧，稚子解谈文。
自是麒麟种，那随雁鹜群。
和仁仲舟中三绝
胡寅（宋代）

异代纷争战伐多，楼船赢负倚苍波。
如今天险如平地，讐虏深谋只用和。
送人游霞屿
戴表元（宋代）

霞屿风烟接渺溟，老仙万锸敞林扃。
峰前雁起湖云净，池面龙来海雨腥。
阅世僧间头黑白，游山客爽句丹青。
何缘飞去清源国，雨夜翛翛著翅翎。
莫堂为柴丈参议题
韩淲（宋代）

冲风冲雨傍孤城，旋借篮舆上岸行。零落交游难屈指，峥嵘耆旧可寻盟。

共披庄列心何妙，更话曹刘眼倍明。但愿先生博长健，笑看犬吠与鸡鸣。
诗 其二十七
拾得（唐代）

闭门私造罪，准拟免灾殃。被他恶部童，抄得报阎王。

纵不入镬汤，亦须卧铁床。不许雇人替，自作自身当。
题柴言山水四首 其四 冬
陆游（宋代）

草亭临峭绝，霜嶂起嶙峋。危磴傥可上，老夫思卜邻。
清明泛舟卫河以花似锦时高阁望草如茵处小车行分韵得花行二字 其一
纪坤（明代）

水绕红阑卖酒家，当垆小女总如花。东风亦似招人饮，飐出青帘柳外斜。
西林八景 其七 郭公神异
张永明（明代）

赫赫威名羡郭公，金身随处显灵聪。不教轻侠多生慢，祗为雷霆一击功。

白简朱楹惊魍魉，绯袍碧殿吐霓虹。只因神武多徵应，伏腊黔黎拜祷同。
次韵巴陵罗簿送行二首
王炎（宋代）

旌阳峰下水成渊，可约凫鸥共一川。
种秫渐营浮蚁瓮，结茅重理蠹鱼编。
敢期晤晤方倾盖，遽有新诗当赠鞭。
仰望青云多鼎贵，无由换骨学飞仙。
往银山深道亡寺观暮投宿民居
李新（宋代）

入谷清光寒刮眼，远分苍树绕楼台。
急锵环佩豀流迅，晚下牛羊雪迹开。
山影不随云影转，竹声长作雨声来。
野梅弄色何人爱，空抱幽香没草来。
偶得佳酪巨螯兼致新菜遂成一章
王世贞（明代）

酦乳行温玉，烹苔间碧丝。螯双落吾手，杯百竟何辞。

不作他乡味，翻深故国思。醉来时自哂，张翰亦吴儿。
阙题
王迈（宋代）

文正为州日，曾留此段寄。
灵台贮清白，废井无涟漪。
神护蛟龙宅，波通日月池。
纷纷攫金者，不畏此泉知。
又报王审知十字谶
佚名（唐代）

不怕羊入屋，只怕钱入腹。
胡季怀有诗约群从为秋泉之集辄以山果助筵戏
陈起（宋代）

近诗通谱江西社，新酿搀先天下秋。
已许眼中窥一豹，可容杯里散千忧。
玉山谣奉送王隐者
鲍溶（唐代）

凤皇城南玉山高，石脚耸立争雄豪。攒峰胎玉气色润，百泉透云流不尽。

万古分明对眼开，五烟窈窕呈祥近。有客师事金身仙，用金买得山中田。

闲开玉水灌芝草，静醉天酒松间眠。心期南溟万里外，出山几遇光阴改。

水玉丁东不可闻，冰华皎洁应如待。秋风引吾歌去来，玉山綵翠遥相催。

殷勤千树玉山顶，碧洞寥寥寒锦苔。
江宁夹口三首
王安石（宋代）

茅屋沧洲一酒旗，午烟孤起隔林炊。
江清日暖芦花转，只似春风柳絮时。
登姑苏台
李啸轩（宋代）

规模高敞俯城池，未必斯台是故基。
风月只招人感慨，江山不故国兴衰。
几年勾践仇思复，终日吴王醉不知。
却使五湖烟浪里，扁舟一叶载西施。
竞渡櫂歌
黄公绍（唐代）

望天湖，望天湖，
绿杨深处鼓{上鼓下渊}{上鼓下渊}。好是年年三二月，
湖边日日看划船。竞渡櫂歌其二
斗轻桡，斗轻桡，
雪中花卷棹声摇。天与玻璃三万顷，
尽教看得几吴舠。
寄郏景仁郎中
陈舜俞（宋代）

早岁交情淡已亲，相逢羁旅白头新。
虽惭管鲍论高谊，欲慕陈雷卜近邻。
客舍每罗门外雀，归来还满甑中尘。
明年相逐东林去，未必鲈鱼驻得人。
题傅侍郎寒碧十五韵·流花桥
陈宓（宋代）

春风事华侈，红紫逐香飘。
水底从铺锦，还能似此桥。
临江仙 春思
杨澄（清代）

幽闺欲曙闻莺啭，绮窗初日微明。新妆眉画远山横。

此时花事了，燕子最关情。

满地落花红作雨，倍添春思难禁。旧欢惟有梦魂惊。

东风何太劣。吹断玉箫声。
鹧鸪天·昨夜东风怒不成
陈三聘（宋代）

昨夜东风怒不成。晓来犹自扫残英。半酸梅子连枝重，无力杨花到地轻。情易感，涕先零。玉虬香冷更凄清。事如芳草绵绵远，恨比浮云冉冉生。
凉夜理琴
胡俨（明代）

凉飙驱浮云，万里天一碧。远响振寥廓，林木声槭槭。

开轩散幽振，坐延月华白。抽琴理故曲，操弄辄间格。

山水有遗音，怅然心不怿。斋宫接清晏，俯仰思宿昔。

矫首望钧天，泫然泪沾臆。
送刘公达判官赴天德军幕
窦牟（唐代）

特建青油幕，量分紫禁师。自然知召子，不用问从谁。

文武轻车少，腥膻左衽衰。北风如有寄，画取受降时。
和唐坚伯留题庄舍
胡寅（宋代）

卧看月落半瑶环，起唤清风紫翠间。
玩意诗书千古乐，放怀天地一身閒。
向多倦鸟归何晚，无限浮云去未还。
不向此中真得趣，更论盘谷与商颜。
岁寒杂咏
钱时（宋代）

箨龙罗立已斑斑，亭锁梅阴翠屋间。
王母飞轻频拂水，黄公声远暮还山。
泰安道中
吴象弼（清代）

肤寸瞻何处，苍茫合暮烟。秋声秦爵树，沙路鲁归田。

闻说徂徕宅，犹存庆历年。停车正东望，凭吊一流连。
将适西粤早发芦沟
卢龙云（明代）

自我辞霄汉，行行雪满途。驱车出广野，迟回恋上都。

初承天子命，新领郎官符。王事无宁处，严程敢后趋。

五更霜气肃，号寒悯仆夫。北风利如剑，坚冰正在须。

凄凉向前语，京华贵侠徒。千金裘自美，日醉酒家胡。

讵念窭人困，敝褐不完肤。方今宰百里，絮寒饥待哺。

谁知穷檐下，一夫或向隅。闻者皆叹息，迩言等训谟。

生平慕莘野，不获信予辜。愿无离苦状，免绘郑公图。
春词二十首 其十五
李纲（宋代）

微月笼云黯淡明，忽闻索索雨来声。可怜窗外梨花老，一夜飘残雪片轻。
秋闺思二首
张仲素（唐代）

碧窗斜月蔼深晖，愁听寒螀泪湿衣。
梦里分明见关塞，不知何路向金微。

秋天一夜静无云，断续鸿声到晓闻。
欲寄征衣问消息，居延城外又移军。
田家杂兴三首 其三
方一夔（宋代）

不嫌饭豆与蒸藜，饱脱衣衫挂竹篱。问酒亭前旗影市，系船屋角藕花陂。

踏车挂壁閒龙骨，生药当庭蔓兔丝。我自耦耕非避世，姓名休使外人知。
瓦窑原开生圹 其一
王佐（汝学）（明代）

千年乔木护佳城，慷慨邀宾载酒行。一十八年重觅我，化为乌有一先生。
满庭芳 二色梅
王千秋（宋代）

蕊小雕琼，花明熔蜡，天交一旦俱芳。丰臞虽异，皆熨水沈香。

应俱纷红堕紫，初未识、调粉涂黄。凭肩处，金钿玉珥，不数寿阳妆。

思量。谁比似，酥裁笋指，蜜剪蜂房。又何须酣酒，重暖瑶觞。

且放侧堆金缕，骊山冷、来浴温汤。谁题品，青枝绿萼，俱未许升堂。
徐太史薜荔园辞 其十 花源
邵宝（明代）

武陵胡然兮震泽隈，花与水兮沿复洄。怅寻源兮不见，见水流兮花开。
留题清渭楼
黄孝先（宋代）

黄公爱山不知休，终日不下清渭楼。
与官落得官下隐，爱山不得山中游。
朝看暮看山更好，古人今人空自老。
天生定分不可移，白云悠悠寄怀抱。
寒食维舟南浦孔阳王孙酌别
区大相（明代）

清时未得言逃禄，冷节何堪赋采蘋。高阁朱阑怀帝子，长堤碧草迟佳人。

莺花南浦舟中酒，冠盖东郊道上尘。行乐也知随处好，独怜分手过馀春。
题北山雨馀南屏春晓两手卷 其二
释居简（宋代）

绮疏新响啭绵蛮，绿重红轻尚带寒。老去倦舒南宕啸，更将横幅与谁看。
致政王宣义挽辞 其二
史浩（宋代）

天大于门报，人歌窦氏芳。诤臣登冢嗣，圣德在吾皇。

柏惨方庐墓，琴祥定趣装。他年疏大国，锦轴屡燔黄。
寄戴山人
张昱（元代）

近水斋房自掩扉，若耶溪路客来稀。沉浮里闬时将隐，俯仰人来事已非。

小妾谩歌杨柳曲，高年浑称薜萝衣。谁能富与封君等，千亩湖田紫芋肥。